ઈન્સ્પેક્ટર સુખદેવ રાણા, ઈમાનદારીની મિસાલ અને ગુનેગારોનો યમરાજ પણ આજે? લાચાર, નિઃસહાય. આકાશ-પાતાળ એક કર્યું પણ, પરિણામ? અપહરણ થયેલી પુત્રી પંદર દિવસ પછી પણ લાપતા. થાકી હારીને એ રાત્રીએ પોતાના સરકારી મકાનમાં પાછા ફર્યા. ઈન્સ્પેક્ટરની પુત્રી અને અપહરણ? અહં છંછેડાયો, મન ખિન્ન થયું. ગદગદિત થતા પાંચ વર્ષની પુત્રીને સલામત ન રાખી શકવાના અપરાધભાવથી પીડાઈને એમણે સુખડનો હાર પહેરેલ પત્ની સામે હાથ જોડ્યા.